CELEX: 32021D1484
Language: mt
Date: 2021-09-08 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1484 tat-8 ta’ Settembru 2021 dwar it-talba għar-reġistrazzjoni tal-inizjattiva taċ-ċittadini Ewropej bit-titolu “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” skont ir-Regolament (UE) 2019/788 tal-Parlament Ewropew u tal-Kunsill (notifikata bid-dokument C(2021) 6607) (It-test Ingliż biss huwa awtentiku)

16.9.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 328/1
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1484
         tat-8 ta’ Settembru 2021
         dwar it-talba għar-reġistrazzjoni tal-inizjattiva taċ-ċittadini Ewropej bit-titolu “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” skont ir-Regolament (UE) 2019/788 tal-Parlament Ewropew u tal-Kunsill
         
            
               (notifikata bid-dokument C(2021) 6607)
            
         
         (It-test Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/788 tal-Parlament Ewropew u tal-Kunsill tas-17 ta’ April 2019 dwar l-inizjattiva taċ-ċittadini Ewropej (1), u b’mod partikolari l-Artikolu 6(2) u (3) tiegħu,
         Billi:
         
                     (1)
                  
                  
                     Talba għar-reġistrazzjoni tal-inizjattiva taċ-ċittadini Ewropej intitolata “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” ġiet ippreżentata lill-Kummissjoni fil-5 ta’ Lulju 2019.
                  
               
                     (2)
                  
                  
                     Fl-4 ta’ Settembru 2019, il-Kummissjoni adottat id-Deċiżjoni (UE) 2019/1567 (2) li permezz tagħha r-reġistrazzjoni tal-inizjattiva taċ-ċittadini ġiet irrifjutata.
                  
               
                     (3)
                  
                  
                     Din id-deċiżjoni ġiet appellata quddiem il-Qorti Ġenerali. Fis-sentenza tagħha tat-12 ta’ Mejju 2021 fil-Kawża T-789/19 (3), il-Qorti Ġenerali annullat id-Deċiżjoni (UE) 2019/1567 għar-raġuni li l-Kummissjoni naqset milli tikkonforma mal-obbligu tagħha li tagħti raġunijiet adegwati. B’mod partikolari, il-Kummissjoni naqset milli tiddikjara għaliex l-unika bażi legali possibbli għall-att propost kienet l-Artikolu 215 tat-Trattat dwar il-Funzjonament tal-Unjoni Ewropea (TFUE) u għaliex tali att ma kienx jaqa’ fil-kamp ta’ applikazzjoni tal-politika kummerċjali komuni u ma setax, għalhekk, jiġi adottat abbażi tal-Artikolu 207 TFUE.
                  
               
                     (4)
                  
                  
                     Sabiex jittieħdu l-miżuri meħtieġa biex ikun hemm konformità mas-Sentenza T-789/19, jenħtieġ li tiġi adottata Deċiżjoni ġdida dwar it-talba għar-reġistrazzjoni ta’ dik l-inizjattiva taċ-ċittadini Ewropej.
                  
               
                     (5)
                  
                  
                     Ir-Regolament (UE) Nru 211/2011 tal-Parlament Ewropew u tal-Kunsill (4), li kien applikabbli fiż-żmien tal-adozzjoni tad-Deċiżjoni (UE) 2019/1567, tħassar b’effett mill-1 ta’ Jannar 2020 u ġie sostitwit bir-Regolament (UE) 2019/788. Għalhekk, it-talba għar-reġistrazzjoni jeħtieġ li tiġi vvalutata issa taħt dan il-qafas legali ġdid.
                  
               
                     (6)
                  
                  
                     Fit-8 ta’ Ġunju 2021, f’konformità mal-Artikolu 6(4) tar-Regolament (UE) 2019/788, il-Kummissjoni infurmat lill-grupp ta’ organizzaturi bil-valutazzjoni tagħha li r-rekwiżiti għar-reġistrazzjoni stabbiliti fil-punti (a), (d) u (e) tal-Artikolu 6(3) ta’ dak ir-Regolament ġew issodisfati u li r-rekwiżit stabbilit fl-Artikolu 6(3), punt (b), ma kienx applikabbli. Madankollu, peress li t-test tal-inizjattiva kif ifformulat fit-talba tal-5 ta’ Lulju 2019 ma ppermettiex lill-Kummissjoni tikkonkludi li dan jissodisfa r-rekwiżit skont l-Artikolu 6(3), punt (c), il-Kummissjoni stiednet lill-organizzaturi biex jiċċaraw l-inizjattiva tagħhom.
                  
               
                     (7)
                  
                  
                     Skont il-valutazzjoni preliminari tal-Kummissjoni, l-inizjattiva dehret li għandha l-għan li tadotta miżuri restrittivi tal-Unjoni (sanzjonijiet) u għalhekk tidher li hija koperta mill-Artikolu 215 TFUE, li jirrikjedi, bħala kundizzjoni minn qabel, li l-Kunsill jadotta deċiżjoni skont il-Kapitolu 2 (Dispożizzjonijiet speċifiċi dwar il-politika estera u ta’ sigurtà komuni) tat-Titolu V tat-Trattat dwar l-Unjoni Ewropea. Il-Kummissjoni spjegat li fin-nuqqas tad-deċiżjoni preċedenti tal-Kunsill, hija ma tistax tagħmel proposta u, fi kwalunkwe każ, dik il-proposta jkollha ssir b’mod konġunt mar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà. Hija indikat ukoll li mit-test tal-inizjattiva, ma kienx ċar jekk kellhiex l-uniku objettiv li timponi projbizzjoni ġenerali fuq il-prodotti kollha li ġejjin minn insedjamenti illegali f’territorji okkupati jew jekk kinux previsti wkoll forom oħra ta’ regolamentazzjoni fil-fruntiera tal-Unjoni. Fl-aħħar nett, il-Kummissjoni talbet lill-organizzaturi biex jiċċaraw jekk l-inizjattiva hijiex speċifika għat-territorju jew immirata lejn projbizzjoni ġenerali mingħajr ma timmira lejn pajjiż jew territorju speċifiku.
                  
               
                     (8)
                  
                  
                     Fis-17 ta’ Lulju 2021, l-organizzaturi bagħtu ittra lis-servizzi tal-Kummissjoni li fiha pprovdew kjarifiki dwar l-objettivi tal-inizjattiva tagħhom. Huma spjegaw li dak li jfittxu “huwa li l-politika kummerċjali tal-UE sseħħ biss ma’ territorji li għandhom validità legali” u li huma “jridu li l-politika kummerċjali tal-UE tiżgura li l-kummerċ ma jseħħx ma’ territorji li huma okkupati illegalment jew akkwistati illegalment bl-użu tal-forza preċiżament minħabba r-restrizzjonijiet tal-liġi internazzjonali”.
                  
               
                     (9)
                  
                  
                     Fl-10 ta’ Awwissu 2021, verżjoni kemxejn emendata tal-inizjattiva ġiet ippreżentata lill-Kummissjoni.
                  
               
                     (10)
                  
                  
                     L-għanijiet tal-inizjattiva huma espressi kif ġej: “Aħna nfittxu li nirregolaw it-tranżazzjonijiet kummerċjali ma’ entitajiet tal-Okkupant ibbażati jew li joperaw f’territorji okkupati billi ma jitħallewx prodotti li joriġinaw minn hemm milli jidħlu fis-suq tal-UE. Il-Kummissjoni, bħala l-Gwardjan tat-Trattati, għandha tiżgura l-konsistenza tal-politika u l-konformità tal-Unjoni mad-drittijiet fundamentali u mal-liġi internazzjonali fl-oqsma kollha tal-liġi tal-UE, inkluża l-politika kummerċjali komuni (PKK). Għandha tipproponi atti legali abbażi tal-Politika Kummerċjali Komuni biex tipprevjeni lill-entitajiet legali tal-UE milli jimportaw prodotti li joriġinaw minn insedjamenti illegali f’territorji okkupati u milli jesportaw lejn tali territorji, sabiex tiġi ppreżervata l-integrità tas-suq intern u biex ma tingħatax għajnuna jew assistenza lill-kontinwazzjoni ta’ tali sitwazzjonijiet illegali”.
                  
               
                     (11)
                  
                  
                     Sa fejn l-inizjattiva tistieden lill-Kummissjoni tressaq proposta għal att legali li għandu jiżgura li l-Unjoni Ewropea ma tinnegozjax mal-entitajiet tal-okkupant ibbażati jew li joperaw f’territorji okkupati skont il-liġi internazzjonali, l-inizjattiva titlob miżura maħsuba biex tirregola b’mod ġenerali l-kummerċ internazzjonali tal-UE mingħajr ma timmira lejn ebda pajjiż jew territorju speċifiku. Skont ġurisprudenza konsistenti, miżura li “tirrigwarda speċifikament il-kummerċ internazzjonali fis-sens li hija essenzjalment intiża sabiex tippromwovi, tiffaċilita jew tirregola l-kummerċ u għandha effetti diretti u immedjati fuq il-kummerċ” (5) taqa’ fil-kamp ta’ applikazzjoni tal-politika kummerċjali komuni u għandha tkun ibbażata fuq l-Artikolu 207 TFUE. F’dan ir-rigward, jidher li l-miżura prevista mill-inizjattiva tkun teħtieġ promulgazzjoni ta’ projbizzjonijiet jew restrizzjonijiet fuq l-importazzjoni u l-esportazzjoni fil-konfront ta’ territorji li huma okkupati skont il-liġi internazzjonali. Għalhekk, tali miżura jkollha rabta speċifika (6) mal-kummerċ internazzjonali u konsegwentement taqa’ fil-kamp ta’ applikazzjoni tal-Artikolu 207 TFUE anki jekk issegwi għanijiet ta’ politika barranija (7).
                  
               
                     (12)
                  
                  
                     Fid-dawl tal-kjarifiki pprovduti mill-organizzaturi fl-ittra tagħhom tas-17 ta’ Lulju 2021, u l-inizjattiva kemxejn emendata, il-Kummissjoni tifhem li l-inizjattiva emendata tistieden lill-Kummissjoni tippreżenta proposta għal att legali skont l-Artikolu 207 tat-Trattat, li għandu jiżgura li l-kummerċ tal-Unjoni ma jseħħx mal-entitajiet tal-okkupant ibbażati jew joperaw f’territorji okkupati u li għalhekk l-inizjattiva titlob għal miżura kummerċjali li tkun ġenerali fin-natura tagħha u li ma tkunx immirata lejn pajjiż jew territorju speċifiku.
                  
               
                     (13)
                  
                  
                     Sabiex il-firmatarji potenzjali jifhmu l-objettiv tal-inizjattiva kif irreġistrata, il-grupp ta’ organizzaturi jenħtieġ li jiżgura li d-dettalji tal-inizjattiva li għandha tiġi ppubblikata fil-formoli stabbiliti fl-Anness III tar-Regolament (UE) 2019/788 u fis-sistema ta’ ġbir online ċentrali jew fis-sistema ta’ ġbir online individwali kif applikabbli, jinkludu r-referenza li l-inizjattiva titlob għal miżura maħsuba biex tirregola b’mod ġenerali l-kummerċ internazzjonali tal-UE mingħajr ma timmira lejn l-ebda pajjiż jew territorju speċifiku.
                  
               
                     (14)
                  
                  
                     Għal dawn ir-raġunijiet, l-ebda parti mill-inizjattiva ma taqa’ manifestament barra mill-qafas tas-setgħat tal-Kummissjoni li tressaq proposta għal att legali tal-Unjoni għall-fini tal-implimentazzjoni tat-Trattati kif rikjest mill-Artikolu 6(3)(c) tar-Regolament (UE) 2019/788.
                  
               
                     (15)
                  
                  
                     Din il-konklużjoni hija mingħajr preġudizzju għall-valutazzjoni ta’ jekk il-kundizzjonijiet fattwali u sostantivi konkreti meħtieġa biex il-Kummissjoni taġixxi, inklużi l-konformità mal-prinċipju tal-proporzjonalità, ikunux issodisfati f’dan il-każ.
                  
               
                     (16)
                  
                  
                     Il-grupp ta’ organizzaturi pprovda evidenza xierqa li huwa jissodisfa r-rekwiżiti stipulati fl-Artikolu 5(1) u (2) tar-Regolament (UE) 2019/788 u li ħatar il-persuni ta’ kuntatt skont l-ewwel subparagrafu tal-Artikolu 5(3) ta’ dak ir-Regolament.
                  
               
                     (17)
                  
                  
                     L-inizjattiva la hija manifestament abbużiva, frivola jew vessatorja u lanqas ma tmur manifestament kontra l-valuri tal-Unjoni kif stabbiliti fl-Artikolu 2 tat-Trattat dwar l-Unjoni Ewropea u d-drittijiet stabbiliti fil-Karta tad-Drittijiet Fundamentali tal-Unjoni Ewropea.
                  
               
                     (18)
                  
                  
                     Bħala konklużjoni, sakemm l-objettivi tal-inizjattiva bit-titolu “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” jinkludu l-informazzjoni addizzjonali mitluba, l-inizjattiva tissodisfa r-rekwiżiti kollha stabbiliti fl-Artikolu 6(3) tar-Regolament (UE) 2019/788 u għalhekk jenħtieġ li tiġi rreġistrata,
                  
               ADOTTAT DIN ID-DEĊIŻJONI:
         
            Artikolu 1
            L-inizjattiva taċ-ċittadini Ewropej intitolata “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” għandha tiġi rreġistrata bl-informazzjoni addizzjonali li ġejja dwar l-objettivi tal-inizjattiva: “L-inizjattiva għalhekk tistieden lill-Kummissjoni biex tissottometti proposta għal att legali taħt il-Politika Kummerċjali Komuni li huwa ġenerali fin-natura tiegħu u li ma jimmirax pajjiż jew territorju speċifiku”.
            Il-grupp ta’ organizzaturi għandu jippubblika l-inizjattiva kif irreġistrata fil-formoli stabbiliti fl-Anness III tar-Regolament (UE) 2019/788 kif ukoll fis-sistema ta’ ġbir online ċentrali jew fis-sistema ta’ ġbir online individwali, kif applikabbli.
            Il-Kummissjoni għandha tippubblika l-istess informazzjoni dwar l-ambitu tar-reġistrazzjoni tal-inizjattiva fir-reġistru.
         
         
            Artikolu 2
            Din id-Deċiżjoni hija indirizzata lill-grupp ta’ organizzaturi tal-inizjattiva taċ-ċittadini Ewropej bit-titolu “L-Iżgurar tal-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali”, irrappreżentat mis-Sur Tom MOERENHOUT u s-Sur Giovanni FASSINA li jaġixxu bħala persuni ta’ kuntatt.
         
         
            Magħmul fi Brussell, it-8 ta’ Settembru 2021.
            
               
                  Għall-Kummissjoni
               
               Věra JOUROVÁ
               
                  Viċi President
               
            
         
         
            (1)  ĠU L 130, 17.5.2019, p. 55.
         
            (2)  Id-Deċiżjoni tal-Kummissjoni (UE) 2019/1567 tal-4 ta’ Settembru 2019 dwar l-inizjattiva taċ-ċittadini proposta bl-isem “L-Iżgurar tal-Konformità tal-Politika Kummerċjali Komuni mat-Trattati tal-UE u mal-liġi internazzjonali” (ĠU L 241, 19.9.2019, p. 12).
         
            (3)  Is-Sentenza tal-Qorti Ġenerali tat-12 ta’ Mejju 2021, Tom Moerenhout u Oħrajn vs Il-Kummissjoni Ewropea, il-Kawża T-789/19, ECLI:EU:T:2021:260.
         
            (4)  Ir-Regolament (UE) Nru 211/2011 tal-Parlament Ewropew u tal-Kunsill tas-16 ta’ Frar 2011 dwar l-inizjattiva taċ-ċittadini (ĠU L 065, 11.3.2011, p. 1).
         
            (5)  Is-Sentenzi tal-Qorti tal-Ġustizzja tat-22 ta’ Ottubru 2013Il-Kummissjoni vs Il-Kunsill, il-Kawża C-137/12, ECLI:EU:C:2013:675, il-paragrafu 57, u tat-18 ta’ Lulju 2013, Daiichi Sankyo, C-414/11, ECLI:EU:C:2013:520, il-paragrafu 51.
         
            (6)  Opinjoni 2/15 tas-16 ta’ Mejju 2017, Ftehim ta’ Kummerċ Ħieles ma’ Singapore, ECLI:EU:C:2017:376, il-paragrafu 37.
         
            (7)  Is-Sentenzi tal-Qorti tal-Ġustizzja tas-17 ta’ Ottubru 1995, Werner, C-70/94, ECLI:EU:C:1995:328, il-paragrafu 10, u tas-17 ta’ Ottubru 1995, Leifer, C-83/94, ECLI:EU:C:1995:329, il-paragrafu 10.